IPL ସିିଜିନ ୧୪ର ଅବଶିଷ୍ଟ ମ୍ୟାଚ ପାଇଁ ତାରିଖ ଘୋଷଣା, ଏହି ଦିନ ଖେଳାଯିବ ଫାଇନାଲ - Prameya News7\nIPL ସିିଜିନ ୧୪ର ଅବଶିଷ୍ଟ ମ୍ୟାଚ ପାଇଁ ତାରିଖ ଘୋଷଣା, ଏହି ଦିନ ଖେଳାଯିବ ଫାଇନାଲ\n7/06/2021 at 6:01 PM\nନୂଆଦିଲ୍ଲୀ ୦୭/ ୦୬ : ଇଣ୍ଡିଆନ ପ୍ରମିୟର ଲିଗର ୧୪ ତମ ସିଜିନ ବାକିଥିବା ମ୍ୟାଚ କେବେ ଖେଳାଯିବ ? ଏ ପ୍ରଶ୍ନ କ୍ରିକେଟ ପ୍ରେମୀଙ୍କ ମନରେ ଉଙ୍କି ମାରିଥିଲା ସେତେବେଳେ ଯେତେବେଳେ କି ମେ ୪ ତାରିଖରେ କରୋନା ସଂକ୍ରମଣ ବୃଦ୍ଧି ପାଇଁ ଆଇପିଏଲକୁ ବାତିଲ କରିଦିଆଯାଇଥିଲା । ଏହା ପରେ ମେ ୨୯ ତାରିଖରେ ବୈଠକ ପରେ ବିସିସିଆଇ ଘୋଷଣା କରିଥିଲା ଯେ, ଆଇପିଏଲ-୧୪ର ଅବଶିଷ୍ଟ ମ୍ୟାଚ ୟୁଏଇରେ ଖେଳାଯିବ ।\nତେବେ ବର୍ତ୍ତମାନ ମିଳିଥିବା ସୂଚନା ଅନୁସାରେ, ଆଇପିଏଲର ଅବଶିଷ୍ଟ ମ୍ୟାଚ ଆସନ୍ତା ସେପ୍ଟେମ୍ବର ୧୯ ତାରିଖରୁ ଅକ୍ଟୋବର ୧୫ ଯାଏଁ ୟୁଏଇରେ ଖେଳାଯିବ । ଏ ନେଇ ଭାରତୀୟ କ୍ରିକେଟ କଣ୍ଟ୍ରୋଲ ବୋର୍ଡ ୟୁଏଇ କ୍ରିକେଟ ବୋର୍ଡ ମଧ୍ୟରେ ଆଲୋଚନା ସଫଳ ହୋଇଥିବା ସୂଚନା ମିଳିଛି । ୟୁଏଇର ଶାରଜାହ ଏବଂ ଆବୁ ଧାବୀରେ ଆଇପିଏଲର ଅବଶିଷ୍ଟ ମ୍ୟାଚ ଖେଳାଯିବ ।\nବାକିଥିବା ମ୍ୟାଚ ଶେଷ ହେବା ପାଇଁ ଅତିକମରେ ୨୫ ଦିନ ସମୟ ଲାଗିବ । ତେଣୁ ସେପ୍ଟେମ୍ବର ୧୯ରେ ଆରମ୍ଭ ହେଲେ ୧୫ ଅକ୍ଟୋବରରେ ଫାଇନାଲ ମ୍ୟାଚ ଖେଳାଯିବ । ତେବେ ଏହାରି ମଧ୍ୟରେ ବଡ କଥା ହେଉଛି, ବାକି ମ୍ୟାଚ ଖେଳିବା ପାଇଁ ବିଦେଶୀ ଖେଳାଳିମାନେ ଉପଲବ୍ଧ ରହିବେ ତ? ଏହାକୁ ନେଇ ବିସିସିଆଇର ଜଣେ ଅଧିକାରୀ କହିଛନ୍ତି, ଅନ୍ୟ ଦେଶର କ୍ରିକେଟ ବୋର୍ଡମାନଙ୍କ ସହିତ ଆଲୋଚନା ଜାରି ରହିଛି । ତେଣୁ ଆଶାକରାଯାଉଛି ଯେ ସମସ୍ତେ ନରହିଲେ ମଧ୍ୟ ଅଧିକାଂଶ ବିଦେଶୀ ଖଳାଳୀ ଉପଲବ୍ଧ ହେବେ ।\nସୂଚନାଯୋଗ୍ୟ, ଭାରତରେ କରେନା ସଂକ୍ରମଣ ବୃଦ୍ଧି ପାଇବା ପରେ ଏବଂ କିଛି ଆଇପିଏଲ ଫ୍ରାଞ୍ଚାଇଜର ଖେଳାଳିମାନେ କରୋନା ସଂକ୍ରମିତ ଚିହ୍ନଟ ହେବାପରେ ଆଇପିଏଲ ସିଜିନ ୧୪କୁ ବାତିଲ କରିଦିଆଯାଇଥିଲା । ସେବେଠାରୁ ଅବଶିଷ୍ଟ ମ୍ୟାଚ ଖେଳାଯିବ କି ନାହିଁ ସେ ନେଇ କଳ୍ପନାଜଳ୍ପନା ଲାଗି ରହିଥିଲା ।
